– Я раю вадзіць дзіця ў садок. Па-першае, там яно навучыцца наладжваць зносіны з аднагодкамі, што пасля саслужыць добрую службу падчас адаптацыі да школы. Па-другое, у садку яно прывыкне да рэжыму дня. Па-трэцяе, стане больш самастойным: прывыкне есці без дапамогі дарослых, прыбіраць за сабой цацкі, гледзячы, як робяць тое другія дзеці. Лічу, што ў дзіцячым садку харчаванне больш правільнае, збалансаванае і разнастайнае, чым дома. Дзеці, беручы прыклад адзін з аднаго, з’ядаюць у садку і гародніну, і садавіну, ад чаго настойліва адмаўляюцца пры бацьках. Дома мама і тата ідуць на саступкі, дазваляюць есці салодкае, а яно перабівае апетыт. Часта мама корміць дзіця з лыжкі, калі бачыць, як павольна і неакуратна яно есць самастойна. У садку ж – дысцыпліна. І дзеці ўвесь час занятыя чымсьці карысным. Надзвычай важна тое, што ў дашкольнай установе з імі займаюцца педагогі, выхавальнікі, здольныя падрыхтаваць іх да школы. Бывае, маці – настаўніца пачатковых класаў і можа сама займацца з сынам ці дачкой, бо ведае патрабаванні да першакласнікаў – калі ласка, няхай займаецца.